Aurinkolasimerkin edustaja kommentoi, että kyseessä on vitsi, joka lähetetään kaikille tilaajille.

Tällaisen kirjeen aurinkolasimerkki Nopeet lähettää asiakkailleen. Kuvasta on rajattu pois perustajakaksikon yhteystiedot sekä ikävimmille asiakaspalautteille erikseen varattu sähköpostiosoite. Lukijan kuva

Pirkanmaalla asuva parikymppinen Riku oli himotellut muutaman vuoden ajan Nopeet-merkkisiä aurinkolaseja. Hän tilasi ne hieman ennen juhannusta, ja lähti innoissaan hakemaan postipakettia sen saavuttua. Lasit olivat oikeat, mutta niiden mukana tulleen saatekirjeen Riku joutui lukemaan moneen kertaan.

– Kirje alkoi heti sanoilla, että ”rakas äidinnussija”. Olemme ystäväporukan kanssa puhuneet, että kukaan ei kehtaa sanoa kaverillekaan noin päin naamaa. Jos joku firma kehtaa lähettää tuollaisen kirjeen, koko firmassa pitää olla jotain mätää, surullinen Riku kertoo.

Kirje jatkui vielä täsmennyksellä, että siinä puhutaan nimenomaan Rikusta. Hänelle tuli loukkaavasta kirjeestä paha mieli ja huono fiilis. Hän lähetti yrityksen edustajille viestin, jossa kertoi, että viestin sävy oli aika loukkaava.

– Siellä naurahdettiin, että se on kevyttä huumoria. Ei siitä mitään voi ottaa itseensä. He kehottivat pistämään valitukset sähköpostiin. Vaadin rahoja takaisin. Sieltä tuli vastauksena, että rahat palautetaan, jos lasit palautetaan.

Laseja Riku ei kuitenkaan halunnut palauttaa. Sen sijaan rahojen palautus olisi ollut hänen mielestään sopiva korvaus.

– Kyllähän siinä yöunensa menetti, kun mietti kirjettä koko ajan.

”Emme ole joutumassa jalkapuuhun”

Riku marssi Tampereen poliisiasemalle tekemään rikosilmoituksen kunnianloukkauksesta. Iltalehti tavoitti Nopeet-merkin edustajan, joka esiintyy kirjeessä, haastattelussa ja yrityksen verkkosivuilla nimellä ”W”.

W vahvistaa Iltalehdelle, että sekä mielensä pahoittanut asiakas että viranomaiset ovat olleet heihin yhteydessä tapauksen vuoksi. Hän kertoo myös Iltalehdelle, että kyseessä on vitsi.

– Pahoittelimme asiakkaalle hänelle aiheuttamaamme mielipahaa ja esivallan kanssa keskustellessamme toimme ilmi, että kyseessä on vitsi. Viimeisimmän tiedon mukaan emme ole joutumassa jalkapuuhun.

Riku arvioi, että osa tekstistä on kopioitua, mutta esimerkiksi hänen nimensä oli kirjoitettu käsin. W sanoo, että kyseessä todella on kaikille asiakkaille lähetettävä kirjepohja, jossa on jätetty tilaa käsin kirjoitettavalle nimelle.

– Lasimme ovat kuluvan vuoden aikana olleet kovassa huudossa Atlantin takana. Lähetämme sinne menevien pakettien mukana kirjeen, joka alkaa fraasilla ”Dear Motherfucker”. Kirje on herättänyt amerikkalaisissa asiakkaissamme suurta hilpeyttä ja yleisön pyynnöstä käänsimme kirjeen täksi kesäksi myös suomeksi.

Myös Iltalehti on uutisoinut, että huippumuotitalo Vetements on ottanut Nopeet Instagram-päivitykseensä. Pilke silmäkulmassa nimetty ja ysärinostalgiaa vaaliva aurinkolasimerkki on kovassa nosteessa. Nopeet ovat tuttu näky myös monien suomalaisjulkkisten kasvoilta.

Iltalehti on nähnyt W:n lähettämät versiot sekä suomenkielisestä että englanninkielisestä kirjeestä, joissa on pitkälti sama teksti eri kielillä. Kumpaankin on varattu tila käsin kirjoitettavalle nimelle.